एक बार प्रोफेसर राजेन्द्र प्रसाद सिंह ने पूछा कि यह पत्रिका पढ़ते हो कि नहीं? फि र इस पत्रिका से जुडऩे के लिए उन्होंने ही कहा था। प्रो. दिनेश कुशवाह की प्रेरणा भी कुछ इसी तरह की थी। गया के हमारे मित्र आशीष उन दिनों फारवर्ड प्रेस के लिए काम करते थे। संजीव चंदन के माध्यम से उनसे मुलाकात संभव हुई थी। उन्होंने ही गया के बहुत सारे लोगों को इस पत्रिका से जोड़ा, जिनमें मैं भी एक था। बाद के दिनों में पत्रिका के पीडीएफ मुझे मिलने लगे और मैंने बहुत सारे लोगों को इसे फारवर्ड किया और पत्रिका से जुडऩे का अनुरोध किया। यह कोई ऐसी पत्रिका नहीं थी जिसके बारे में लोगों को कहा जाए कि आप पत्रिका की मदद कीजिए, बल्कि जिसने भी देखा वही मुरीद हुआ। हाँ, अपने संस्थानों में मैंने कुछ ब्राह्मणवादी लोगों को यह कहते जरुर सुना था कि इसका मालिक कोई ईसाई समुदाय का व्यक्ति है। मैंने पलटकर कहा था कंटेंट पर बात कीजिए। पत्रिका इतनी जंची की बहुत से पुराने अंक मंगा लिए। यह पहली पत्रिका है जिसने महसूस करने और अभिव्यक्त करने का साहसिक विवेक दिया। बहुत सारे ऐसे विषयों पर सामग्री और जानकारी जुटाई, जिन्हें इतिहास के रसातल में धूल ढंके पड़ा हुआ था। इसने बहुत सारे ऐसे लेखको को लिखने के लिए प्रेरित किया जो समाज में होने वाले बदलाओं की आंच महसूस कर सकते थे। बहुजन वैचारिकी और साहित्य में ‘बहुजन साहित्य’ की वैचारिकी इसी पत्रिका की देन है। साहित्य के सबाल्टर्न इतिहास और पुनर्लेखन पर बल के कारण भी इस पत्रिका को नई उंचाई मिली।